L 102/80
ET
Euroopa Liidu Teataja
17.4.2023
8.
Andmed kaupade kohta, mis liiguvad Põhja-Iirimaale, tuleks kas integreerida raamatupidamissüsteemi või kui neid peetakse eraldi, peaks ostu-, müügi-, laokontrolli ja kaupade liikumise andmetes olema võimalik teha ristkontrolli.
9.
Loa saanud kaupleja annab pädevale asutusele taotluse korral elektroonilise ja/või füüsilise juurdepääsu punktis 8 osutatud andmetele, mis on sobivas vormingus.
10.
Loa saanud kaupleja on kohustatud teatama Ühendkuningriigi pädevatele asutustele ilmnevatest nõuete täitmisega seotud raskustest, ning kõikidest asjaoludest, mis ilmnevad pärast otsust anda talle luba ja võivad mõjutada tema loa kehtivust või sisu.
Asjaomastele töötajatele tuleks kehtestada sise-eeskirjad, et nad oleksid teadlikud sellest, kuidas pädevatele asutustele kõnealustest nõuete täitmisega seotud raskustest teatada.
11.
Kui loa saanud kauplejad käitlevad keelatud ja piirangutega kaupu, tuleks kehtestada asjakohane kord nende kaupade käitlemiseks kooskõlas asjaomaste õigusaktidega.
12.
Loa saanud kauplejal peavad olema oma klientide kohta tõendid, et ta saaks käesoleva kava alusel liikuvaid kaupu täpselt hinnata.
Tuleb kehtestada meetmed, millega tagatakse, et käesoleva kava alusel liikuvaid kaupu müüakse või kasutatakse ainult kooskõlas käesoleva ühiskomitee otsusega.
Loa saanud kaupleja on kohustatud hoidma ennast jätkuvalt kursis uute ja olemasolevate klientide äritegevusega ulatuses, mis on piisav, et tagada käesolevas ühiskomitee otsuses usaldusväärse kaupleja suhtes sätestatud kriteeriumide täitmine.
Järgmised näited on tingimustest, mille täitmise korral võib loa saanud kaupleja, kes ei vastuta kauba lõppsihtkoha eest, kaupu vedada käesoleva kava alusel: a) kliendi kirjalik allkirjastatud avaldus, milles kinnitatakse, et kaup jääb Põhja-Iirimaale; b) tõendid selle kohta, et klient tegeleb ainult jaemüügiga Põhja-Iirimaal asuvast füüsilisest müügipunktist kauba lõppkasutuseks või lõpptarbimiseks Ühendkuningriigis; c) tõendid selle kohta, et klient müüb üksnes selliseid kaupu, mis on ette nähtud Ühendkuningriigis asuvate lõpptarbijate lõppkasutuseks ja mida tarnitakse Ühendkuningriigis; d) ärilepingud ja ostutellimused, mis näitavad, et kaubad on ette nähtud lõppkasutuseks Ühendkuningriigis; e) tõendid selle kohta, et müüakse kaupa, mis paigaldatakse statsionaarselt Ühendkuningriigis.
Artikli 11 lõike 1 punkt d
13.
Käesoleva otsuse artikli 11 lõike 1 punktis d sätestatud kriteerium loetakse täidetuks, kui pädev asutus teeb kindlaks, et taotleja vastab järgmistele nõuetele: a. tema suhtes ei ole algatatud pankrotimenetlust; b. kolme viimase aasta jooksul enne taotluse esitamist on taotleja täitnud oma rahalised kohustused seoses tollimaksu ning kõikide muude lõivude, maksude ja tasudega, mida kogutakse kaubalt või seoses kauba impordi või ekspordiga; c. taotleja tõendab taotluse esitamisele eelnenud kolme aasta kohta kättesaadavate andmete ja teabe põhjal, et tal on piisavalt rahalisi vahendeid, et oma kohustusi täita, võttes arvesse tema äritegevuse liiki ja mahtu.
14.
Kui taotleja on asutatud vähem kui kolm aastat tagasi, kontrollitakse tema maksevõimet olemasolevate dokumentide ja olemasoleva teabe põhjal.